Document ID: 32002R1194

Κανονισμός (ΕΚ) αριθ. 1194/2002 της Επιτροπής
της 3ης Ιουλίου 2002
για την τροποποίηση του κανονισμού (ΕΟΚ) αριθ. 2234/92 σχετικά με τις λεπτομέρειες εφαρμογής της ενίσχυσης στην κατανάλωση νωπών γαλακτοκομικών προϊόντων στη Μαδέρα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1453/2001 του Συμβουλίου, της 28ης Ιουνίου 2001, περί ειδικών μέτρων όσον αφορά ορισμένα γεωργικά προϊόντα υπέρ των Αζορών και της Μαδέρας και για την κατάργηση του κανονισμού (ΕΟΚ) αριθ. 1600/92 (Poseima)(1), και ιδίως το άρθρο 15 παράγραφος 5,
Εκτιμώντας τα ακόλουθα:
(1) Το άρθρο 15 του κανονισμού (ΕΚ) αριθ. 1453/2001 έχει καθορίσει το ποσό της ενίσχυσης για την κατανάλωση από τον άνθρωπο γαλακτοκομικών προϊόντων που παράγονται στη Μαδέρα στο ποσό των 12 ευρώ ανά 100 χιλιόγραμμα πλήρους γάλακτος παραδιδόμενου στο γαλακτοκομείο. Η εν λόγω ενίσχυση καταβάλλεται για την κατανάλωση από τον άνθρωπο αγελαδινών γαλακτοκομικών προϊόντων, παραγόμενων τοπικά, εντός των ορίων των αναγκών κατανάλωσης του νησιωτικού συμπλέγματος, αξιολογούμενων περιοδικά. Επίσης, το άρθρο αυτό επιτρέπει στη Μαδέρα την παραγωγή, για τοπική κατανάλωση, γάλακτος UHT εξ ανασυστάσεως από γάλα σε σκόνη κοινοτικής καταγωγής, εφόσον το μέτρο αυτό εξασφαλίζει τη διάθεση της παραγωγής γάλακτος τοπικά παραγόμενου.
(2) Οι ανάγκες κατανάλωσης του νησιωτικού συμπλέγματος εκτιμάται ότι δεν υπερβαίνουν το όριο των 4000 τόνων, που αντιστοιχεί στο όριο της τοπικής παραγωγής για την οποία δεν εφαρμόζεται στη Μαδέρα το καθεστώς συμπληρωματικής εισφοράς που επιβάλλεται στους παραγωγούς αγελαδινού γάλακτος όπως προβλέπει ο κανονισμός (ΕΟΚ) αριθ. 3950/92 του Συμβουλίου, της 28ης Δεκεμβρίου 1992, για τη θέσπιση συμπληρωματικής εισφοράς στον τομέα του γάλακτος και των γαλακτοκομικών προϊόντων(2), όπως τροποποιήθηκε τελευταία από τον κανονισμό (ΕΚ) αριθ. 582/2002 της Επιτροπής(3). Συνεπώς, η ποσότητα γάλακτος για το οποίο καταβάλλεται η ενίσχυση, η οποία προβλέπεται από τον κανονισμό (ΕΚ) αριθ. 1453/2001 και καταβάλλεται στα γαλακτοκομεία για κάθε προϊόν που προέρχεται από τη μεταποίηση του τοπικά παραγόμενου γάλακτος πρέπει να περιορισθεί στην ποσότητα των 4000 τόνων.
(3) Πέραν τούτου, πρέπει να εξειδικευθούν οι τρόποι διάθεσης του νωπού αγελαδινού γάλακτος το οποίο παράγεται στη Μαδέρα και επωφελείται της ενίσχυσης για την κατανάλωση από τον άνθρωπο και της ελάχιστης ποσότητας που πρέπει να ενσωματώνεται στο γάλα UHT εξ ανασυστάσεως το οποίο προορίζεται για την τοπική κατανάλωση. Για να διασφαλιστεί η συγκέντρωση και η διάθεση της τοπικής παραγωγής φαίνεται σκόπιμη η ενσωμάτωση ελάχιστου όγκου 15 %.
(4) Κατά συνέπεια, πρέπει να τροποποιηθεί αναλόγως ο κανονισμός (ΕOΚ) αριθ. 2234/92 της Επιτροπής(4), όπως τροποποιήθηκε από τον κανονισμό (ΕΚ) αριθ. 1802/95(5).
(5) Οι διατάξεις όσον αφορά το ποσό της ενίσχυσης και τα επιλέξιμα προϊόντα καθορίζονται με τον κανονισμό (ΕΚ) αριθ. 1453/2001, οπότε είναι σκόπιμο ο παρών κανονισμός να τεθεί σε εφαρμογή από την ημερομηνία έναρξης ισχύος του εν λόγω κανονισμού.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2234/92 τροποποιείται ως εξής:
1. Στο άρθρο 1 η παράγραφος 1 αντικαθίσταται από το ακόλουθο κείμενο: "1. Η ενίσχυση για την κατανάλωση από τον άνθρωπο γαλακτοκομικών προϊόντων παραγόμενων στη Μαδέρα η οποία προβλέπεται στο άρθρο 15 παράγραφος 2 του κανονισμού (ΕΚ) αριθ. 1453/2001, καταβάλλεται εντός του ορίου των 4000 τόνων πλήρους γάλακτος για χρονικό διάστημα δώδεκα μηνών."
2. Στο άρθρο 1 η παράγραφος 2 αντικαθίσταται από το ακόλουθο κείμενο: "2. Το γάλα το παραγόμενο στη Μαδέρα, το οποίο απολαύει της ενίσχυσης που προβλέπεται στην παράγραφο 1, πρέπει να χρησιμοποιείται εξ ολοκλήρου για την παραγωγή γαλακτοκομικών προϊόντων επιτόπου και προοριζόμενων για την τοπική κατανάλωση και μόνο."
3. Προστίθεται το ακόλουθο άρθρο 1α: "Άρθρο 1α
Το γάλα UHT εξ ανασυστάσεως που αναφέρεται στο άρθρο 15 παράγραφος 4 του κανονισμού (ΕΚ) αριθ. 1453/2001 πρέπει να ενσωματώνει τουλάχιστον 15 % του νωπού γάλακτος που παράγεται επιτοπίως."
4. Το παράρτημα καταργείται.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Ιουλίου 2002.

Labels: 3
17
19
18